後嚟，物理學上嘅發展重令到哲學上對於「宇宙到底係啲乜」同「時間到底係啲乜」嘅觀念有所改變。例如係量子力學咁，好似 Pierre-Simon Laplace 咁嘅 19 世紀科學家普遍都重相信古典嘅決定論（Determinism）－指一種世界觀，認為只要人知道嗮宇宙喺某一個時間點嘅狀態就會有能力預測嗮跟住落嚟會發生乜嘢事；但係後嚟量子力學嘅研究發現咗宇宙入面有啲現象係本質上就有隨機性嘅，即係話就算一個人知道嗮宇宙喺某一個時間點嘅狀態，都會有啲現象係佢冇辦法準確預測嘅－所以家吓啲物理學家都好少可重會堅定咁信古典決定論呢種世界觀，或者至少會諗吓有冇啲新型嘅決定論。